•Podrobna obrazložitev specifičnih določb predloga

Cilj predloga je razviti evropsko sodelovanje na področju nalog obalne straže z razvojem oblik sodelovanja med Evropsko agencijo za mejno in obalno stražo, EMSA in EFCA za izboljšanje sinergij med temi agencijami, da se zagotovijo bolj uspešne in stroškovno učinkovitejše večnamenske storitve za nacionalne organe, ki opravljajo naloge obalne straže.

EMSA bo imela vodilno vlogo pri bistvenem izboljšanju nadzornih zmogljivosti za krepitev nadzora zunanjih morskih meja Evropske unije, in sicer z naslednjimi ukrepi:

a. souporabo informacij, ki nastanejo z združevanjem in analiziranjem podatkov iz sistemov poročanja z ladij in drugih informacijskih sistemov, ki jih imajo agencije ali do katerih imajo dostop, v skladu z njihovimi zadevnimi pravnimi podlagami in brez poseganja v lastništvo podatkov držav članic.

Realizacija: izboljšanje razširjanja podatkov o pomorskem nadzoru v realnem in skoraj realnem času med tremi agencijami in ustreznimi organi

Glede na sedanje sporazume o ravni storitev, ki jih ima EMSA z Evropsko agencijo za mejno in obalno stražo oziroma EFCA, se pomorski podatki usmerjajo v sisteme drugih agencij. Pri izboljševanju nadzornih zmogljivosti bi bilo treba v sliko pomorskega stanja vključiti podatke iz novih senzorjev, zlasti RPAS (vključno z videom in infrardečimi podatki), to pa bo zahtevalo nove funkcionalnosti v sedanjem sistemu za izboljšanje zagotavljanja in souporabe informacij z drugimi agencijami in ustreznimi organi. Za posodobitev sistemov, da bodo kos informacijam iz novih senzorjev, je treba razviti programsko opremo in nadgraditi vmesnik;

b. zagotavljanjem nadzora in komunikacijskih storitev na podlagi najsodobnejše tehnologije, vključno z vesoljsko in zemeljsko infrastrukturo in senzorji, nameščenimi na katere koli vrste platform, kot so sistemi daljinsko pilotiranih zrakoplovov.

Realizacija: prilagodljive storitve RPAS za varovanje za namene nadzora meje

Tudi s sedanjimi zemeljsko in satelitsko podprtimi tehnologijami je še vedno težko odkriti majhne čolne iz gume ali lesa, ki se uporabljajo za prevoz migrantov po Sredozemskem morju. Te vrste čolnov ponavadi ne povzročajo dovolj odseva, da bi bili vidni na radarskih satelitskih posnetkih. Z optičnimi posnetki je mogoče pokriti samo zelo ozko določena majhna območja, zgolj podnevi in kadar ni oblakov. Na splošno so satelitske informacije na voljo samo ob določenem času glede na sled letenja satelitov. Z dodatnimi storitvami, ki temeljijo na RPAS (brezpilotni zrakoplovi), bi lahko odpravili te omejitve.

Agencija bo organizirala in kot institucionalni ponudnik storitev zagotovila opravljanje storitev RPAS za podporo Evropski agenciji za mejno in obalno stražo ter organom nadzora meja. Poleg tega bo EMSA kot agencija za pomorsko varnost prispevala k bolj prijaznemu odnosu do uporabe te tehnologije. Ta tehnologija ima večnamenske lastnosti in se lahko uporablja za različne javne naloge na morju (nadzor meje, varnost plovbe, iskanje in reševanje, odkrivanje onesnaževanja, nadzor ribištva, ukrepi kazenskega pregona). S krepitvijo sodelovanja med agencijami se bodo še okrepile sinergije in večnamenska uporaba istih sredstev.

S tem, ko bo EMSA zagotavljala storitve RPAS, bodo Evropska agencija za mejno in obalno stražo ter organi nadzora meja imeli znatne koristi od storitve, saj EMSA že zbira, obdeluje, združuje in povezuje podatke o človekovem delovanju na morju. Informacije, pridobljene iz RPAS, bi se obravnavale kot dodaten vir podatkov, ki bo dodan k informacijam, posredovanim v EUROSUR. Predvidena je prilagodljiva storitev s številnimi istočasnimi operacijami RPAS v Sredozemskem morju, ki se porazdeli na primer na štiri interesna področja: grško-turška meja (Egejsko morje), osrednje Sredozemsko morje (Libija), zahodno Sredozemsko morje (Gibraltarska ožina) in vzhodno Sredozemsko morje (regija Cipra). Uporaba bi morala temeljiti na mobilnih enotah, ki jih je mogoče premestiti, saj se lahko sčasoma razvijejo nova „žariščna območja“.

Storitve RPAS bi morale biti cenejše kot patruljni zrakoplovi s posadko in jih je treba uporabljati kot dopolnilno sredstvo v celotni nadzorni verigi, vključno s satelitskimi posnetki, informacijami o položaju plovil in nadzorom pomorskih patruljnih zrakoplovov in plovil.

Realizacija: zagotavljanje podatkov AIS, zbranih prek satelita

Do danes EMSA v sodelovanju z Evropsko vesoljsko agencijo (ESA) s svojimi aplikacijami na področju pomorstva brezplačno zagotavlja podatkovne storitve v zvezi s sistemom samodejnega prepoznavanja prek satelita (SAT-AIS) za druge agencije EU in države članice EU. Te podatke bo do 31. avgusta 2016 financirala ESA, potem pa se program raziskav in razvoja konča. Podatki SAT-AIS so dragocen vir informacij, ki močno izboljšujejo spremljanje situacije v pomorstvu. Tako državam članicam kot agencijam in organom EU (tj. Evropski agenciji za mejno in obalno stražo, EFCA, MAOC-N) pomaga pri njihovih nalogah nadzora. Brez teh podatkov številnih plovil ne bi bilo mogoče izslediti zaradi nerazpoložljivosti drugih virov podatkov, zlasti na jugu Sredozemskega morja, ali ker so plovila v tranzitu zunaj dosega kopenskih postaj AIS in jih zato ni mogoče spremljati s kopenskimi sistemi AIS (velja za dejavnosti ribiških plovil pod zastavo EU, kadar delujejo zunaj EU).